अफसरों तक नहीं पहुंचे रोक के आदेश, किसानों से जारी है वसूली
विद्युत वितरण कंपनी के महाप्रबंधक ने सूखे के कारण 50 प्रतिशत से ज्यादा प्रभावित फसल वाले किसानों के बिजली बिलों के भुगतान के आस्थगन के आदेश जारी कर दिए हैं। ये आदेश अब तक भी बिजली दफ्तरों के अधिकारियों तक नहीं पहुंच पाए हैं। इसके कारण अधिकारी, कर्मचारी किसानों से बकाया वसूली और कुर्की जैसी कार्रवाई में जुटे हैं। वहीं किसान इस वसूली से परेशान होकर आत्महत्या की चेतावनी दे रहे हैं। ससाबड़ के एक किसान ने मुख्यमंत्री को पत्र भेजकर आत्महत्या करने की चेतावनी दी है।
प्रदेश में सूखे के कारण निर्मित स्थिति को ध्यान में रखते हुए राज्य शासन ने वसूली पर आस्थगन का फैसला लिया है। खुद विद्युत वितरण कंपनी के महाप्रबंधक ने इस संबंध में 22 दिसंबर को डिस्पेच नंबर 1672 से जारी पत्र में कहा जिन किसानों की 50 प्रतिशत से अधिक फसल खराब हुई है। वहां कलेक्टर द्वारा प्रमाणित सूची प्राप्त कर किसानों के स्थाई कृषि पंप कनेक्शन के अक्टूबर 2015 में जारी छमाही बिलों तथा 30 सितंबर 2015 की स्थिति में बकाया राशि की वसूली 6 माह के लिए आस्थगित रखते हुए उन्हें बिजली बिल भुगतान से 31 मार्च 2016 तक छूट दी जाए। इसके अलावा 1 अक्टूबर 2015 से 31 मार्च 2016 तक की अवधि तक का कोई सरचार्ज भी इन किसानों से नहीं लेने के आदेश दिए हैं। आदेश में कहा अप्रैल 2016 में देय छमाही बिल तथा अक्टूबर 2015 का आस्थगित बिल एवं 30 सितंबर 2015 तक की अवधि की यदि कोई बकाया राशि हो तो उसे भी शामिल करते हुए इन किसानों की संपूर्ण बिल की राशि अप्रैल 2016 के बिल में ली जाए। वहीं प्रभावित किसानों के बिल का आस्थगन अवधि का सरचार्ज भी नहीं लिया जाए।
होना चाहिए सर्वे
मौजूदा स्थिति में रबी फसल पर भी बर्बादी का खतरा मंडरा रहा है। कृषि विभाग के अधिकारियों को सार्वजनिक रूप से किसानों को मार्गदर्शन देना चाहिए, क्षेत्र में इस बात की कमी है। समय रहते इसमें सुधार लाया जाना चाहिए। बिजली कंपनी के अधिकारियों को वसूली पर रोक लगानी चाहिए। जल्द ही ये काम नहीं हुए तो किसान संघ प्रदर्शन करेगा। मनोज नावंगे, जिला सहमंत्री, भारतीय किसान संघ
नहीं मिले आदेश
बिजली बकाया की वसूली पाबंद करने संबंधी लिखित विभागीय आदेश अब तक प्राप्त नहीं हुआ है। इसीलिए कर्मचारियों द्वारा वसूली की जा रही है। आदेश मिलते ही रोक लगाई जाएगी। शिवराज धुर्वे, एई, विविकंलि
हो रहा है फसल बीमा
क्षेत्र में मौसम अनुकूल है, जिन किसानों ने फसल को पहला पानी सही वक्त पर नहीं दिया, उनकी फसल में बाढ़ की कमी है। मौजूदा स्थिति में अऋणी किसानों का फसल बीमा किया जा रहा है। करीब 1350 प्रकरण बैंक को दिए भी जा चुके हैं। एमसी नागले, वरिष्ठ कृषि विकास अधिकारी
लालावाड़ी के किसान राजेश धोटे ने बताया उसने करीब ढाई एकड़ में गेहूं बोया है। उसकी फसल पूरी तरह पीली पड़ गई है। बेहड़ी के किसान योगेश यदुवंशी आदि का कहना है गेहूं की फसल में बढ़त ही नहीं हो रही है।
वसूली की जा रही है
कंपनी महाप्रबंधक ने मुख्य महाप्रबंधक भोपाल एवं ग्वालियर क्षेत्र के मुख्य प्रबंधकों को यह पत्र 22 दिसंबर को ही जारी कर दिया था। जिसमें तीन दिनों के भीतर कलेक्टर से सूची प्राप्त कर किसानों को चिन्हित करने के निर्देश दिए हैं। अभी हालात यह है वितरण कंपनी के स्थानीय अधिकारियों द्वारा अभी तक इस संबंध में कोई आदेश नहीं पहुंचे हैं। लिहाजा अधिकारियों द्वारा अभी भी किसानों से बकाया राशि वसूली ला रही है।
नहीं पनप रही फसल
आत्महत्या की दी चेतावनी
ससाबड़ के किसान कलीराम पिता मोहनलाल पाल ने सीएम शिवराजसिंह चौहान को पत्र भेजकर कहा खेत में कंपनी का ट्रांसफार्मर लगा है। करीब चार बार स्पार्किंग के कारण उसकी फसल पूरी तरह चौपट हो चुकी है, जिसकी सूचना कंपनी के अधिकारियों सहित राजस्व के अधिकारियों को भी दी। किसी ने कोई कोई कार्रवाई नहीं की। इस साल भी वह इस हादसे का शिकार हो गया। किसान ने पत्र में कहा लगातार इस हादसे का शिकार होने की जानकारी के बाद भी हाल ही में बिजली कंपनी के कर्मचारी उसके खेत से वसूली के नाम पर स्टार्टर और वायर निकालकर ले गए। अब उसकी रबी फसल सूखने की कगार पर है। किसान का कहना है उसके पास आत्महत्या के अलावा दूसरा कोई रास्ता नहीं है।
आमला। ब्लॉक में पानी की अभाव में गेहूं की फसल की बढ़त रुक गई है।
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva